CELEX: 32021D0626
Language: lv
Date: 2021-04-14 00:00:00
Title: Komisijas Īstenošanas lēmums (ES) 2021/626 (2021. gada 14. aprīlis), ar ko izveido portālu InvestEU un nosaka tā tehniskās specifikācijas

16.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 131/183
               
            
         KOMISIJAS ĪSTENOŠANAS LĒMUMS (ES) 2021/626
         (2021. gada 14. aprīlis),
         ar ko izveido portālu InvestEU un nosaka tā tehniskās specifikācijas
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/523 (2021. gada 24. marts), ar ko izveido programmu InvestEU un groza Regulu (ES) 2015/1017 (1), un jo īpaši tās 26. pantu,
         tā kā:
         
                     (1)
                  
                  
                     Portālam InvestEU būtu jāsniedz ieguldījums investīciju projektu izstrādes un sekmīgas īstenošanas Savienībā stimulēšanā un paātrināšanā.
                  
               
                     (2)
                  
                  
                     Saskaņā ar Regulas (ES) 2021/523 26. panta 2. punktu portālā InvestEU uzskaita tikai tos projektus, kas ir saderīgi ar Savienības tiesību aktiem un politikas nostādnēm. Lai nodrošinātu šīs prasības izpildi, būtu jānosaka uzņemšanas kritēriji.
                  
               
                     (3)
                  
                  
                     Lai nodrošinātu portāla InvestEU pārredzamu pārvaldību, būtu jānosaka tā tehniskās specifikācijas,
                  
               IR PIEŅĒMUSI ŠO LĒMUMU.
         
            1. pants
            Ir izveidots portāls InvestEU. Tas atbilst pielikumā noteiktajām tehniskajām specifikācijām.
         
         
            2. pants
            Iekļaušanai portālā InvestEU projektam jāizpilda šādi uzņemšanas kritēriji:
            
                        a)
                     
                     
                        projekta (vai programmas, kuru veido mazāki projekti) apjoms ir vismaz 500 000 EUR nepieciešamo investīciju ziņā;
                     
                  
                        b)
                     
                     
                        projekts ietilpst tajās jomās, kuras ir atbalsttiesīgas finansēšanas un investīciju darbībām, kas noteiktas Regulas (ES) 2021/523 II pielikumā;
                     
                  
                        c)
                     
                     
                        projekta virzītājs nav izslēgts no līgumiem, ko finansē no Savienības budžeta, vai tam netiek piemērotas sankcijas par smagu pārkāpumu saistībā ar profesionālo darbību, noziedzīgām darbībām vai būtiskiem trūkumiem, pildot savas saistības saskaņā ar Eiropas Parlamenta un Padomes Regulu (ES, Euratom) 2018/1046 (2);
                     
                  
                        d)
                     
                     
                        projekts neietver izslēgtās darbības, kas noteiktas Regulas (ES) 2021/523 V pielikuma B punktā;
                     
                  
                        e)
                     
                     
                        projekts atrodas Savienībā vai ar dalībvalsti saistītā aizjūras zemē vai teritorijā, kas noteiktas LESD II pielikumā;
                     
                  
                        f)
                     
                     
                        projekts nerada reputācijas riskus Komisijai;
                     
                  
                        g)
                     
                     
                        projekta īstenošana ir sākusies vai to ir paredzēts sākt trīs gadu laikā pēc tā iesniegšanas portālam InvestEU;
                     
                  
                        h)
                     
                     
                        projekta pieteikumā projekts ir skaidri aprakstīts kā investīciju projekts, un pieteikumā sniegtā informācija ir precīza un ietver projekta īstenošanai nepieciešamā finansējuma summu; un
                     
                  
                        i)
                     
                     
                        projekts ir saderīgs ar Savienības tiesību aktiem un politikas nostādnēm.
                     
                  
         
            3. pants
            Pieteikuma apstrādes maksu par projekta iekļaušanu portālā InvestEU neiekasē.
         
         
            4. pants
            Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2021. gada 14. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 107, 26.3.2021., 30. lpp.
         
         
            (2)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
      
      
         
            PIELIKUMS
            
               PORTĀLA INVESTEU TEHNISKĀS SPECIFIKĀCIJAS
            
            1.   Vispārīgs apraksts
            Portāls InvestEU ir viegli pieejama un vienkārši lietojama projektu datubāze, kas sniedz būtisku informāciju par katru projektu, tādējādi sniedzot iespēju projektu virzītājiem nodrošināt, ka projekti, kuriem tie meklē finansējumu, ir pamanāmi investoriem, tostarp līdzekļu devējiem un ziedotājiem. Detalizētu informāciju par projektu dara pieejamu tikai reģistrētiem lietotājiem.
            Projekta publicēšana portālā InvestEU nenozīmē, ka to ir atbalstījusi Komisija. Projektu iekļaušana portālā InvestEU neskar lēmumus par galīgo projektu atlasi atbalsta piešķiršanai saskaņā ar Regulu (ES) 2021/523 vai jebkādu citu Savienības instrumentu, nedz arī lēmumus par publisko finansējumu.
            Portāla InvestEU pamatkomponenti:
            
                        1)
                     
                     
                        publisks portāls – programmas InvestEU tīmekļa vietnes daļa, kurā ir publiski pieejama informācija, tostarp:
                        
                                    —
                                 
                                 
                                    projektu karte (interaktīva reģistrētiem lietotājiem) un
                                 
                              
                                    —
                                 
                                 
                                    pa valstīm, nozarēm un citiem attiecīgiem kritērijiem sagrupēts projektu direktorijs (pieejams kartīšu skatījumā);
                                 
                              
                  
                        2)
                     
                     
                        tiešsaistes platforma reģistrētiem lietotājiem (“redzamā sadaļa”) – InvestEU pārvaldības informācijas sistēmas daļa, kura ļauj lietotājiem (arī projektu virzītājiem un investoriem) veikt reģistrāciju un kurā ir sniegta detalizēta informācija, piemēram, šāda:
                        
                                    —
                                 
                                 
                                    datubāze ar detalizētām projektu prezentācijām (strukturēta kopsavilkuma informācija par atsevišķiem projektiem), kas pieejamas tikai reģistrētiem lietotājiem, un
                                 
                              
                                    —
                                 
                                 
                                    konkrētas sadaļas projektu virzītājiem un investoriem, lai tie varētu tiešsaistē iesniegt projektus publicēšanai portālā InvestEU un pārskatīt publicētos projektus;
                                 
                              
                  
                        3)
                     
                     
                        iekšējā platforma (“neredzamā sadaļa”): InvestEU pārvaldības informācijas sistēmas daļa, ko Komisijas dienesti izmanto pārbaudēm un pārvaldībai.
                     
                  2.   Portāla InvestEU pārvaldība
            Portālu InvestEU pārvalda Komisija. Portāla saturu veido projektu virzītāji, t. i., privāto un publisko tiesību subjekti. Portālu var atbalstīt ar mērķtiecīgiem pasākumiem.
            Projektu virzītāju un citu tīmekļa vietnes reģistrēto lietotāju līdzdalība portālā InvestEU ir atkarīga no tā, vai tie piekrīt noteikumiem, kuru mērķis ir nodrošināt tādas publicētās informācijas kvalitāti, kas saņemta no projektu virzītājiem, vienlaikus skaidri norādot, ka Komisija negarantē publicētās informācijas precizitāti un nevar uzņemties atbildību par jebkādiem prasījumiem, pamatojoties uz projekta publikāciju.
            Atruna brīdina tīmekļa vietnes lietotājus par to, ka Komisija nevar garantēt publicētās informācijas precizitāti un ka potenciālajiem investoriem tā, kā ierasts, jāpārbauda ar pienācīgu rūpību, tostarp finanšu aspekti un visi citi aspekti, kas ietekmē viņu lēmumu par to, vai investēt projektā.
            Sniedz pārskatu par publiskajiem konsultāciju dienestiem valsts līmenī. Projektus, kas atbilst 2. pantā izklāstītajiem nosacījumiem, Komisija nosūta attiecīgajiem InvestEU īstenošanas partneriem. Attiecīgā gadījumā, ja ir konsultāciju iniciatīva, Komisija šādus projektus nosūta arī konsultāciju centram InvestEU.
            3.   Projektu pārbaude
            Komisijas dienesti projektu pārbaudi veic, pamatojoties uz uzņemšanas kritērijiem, kas izklāstīti 2. pantā. Dažus validācijas procesa tehniskos aspektus, piemēram, projektu virzītāju identitātes pārbaudi, kā ārpakalpojumu var uzticēt trešām personām. Dalībvalstis tiek aicinātas izraudzīties vienu vai vairākus kontaktpunktus tādu projektu pārbaudei, kas izraisa aktuālas un tiešas sekas drošībai, īpaši kosmosa, aizsardzības un kiberdrošības nozarēs. Vajadzības gadījumā iegūst informāciju agrīnas atklāšanas un izslēgšanas sistēmā (EDES).
            Projektu virzītāju iesniegtās informācijas publicēšanu noraida, ja informācija ir neprecīza vai ja projekts neatbilst 2. pantā noteiktajām prasībām.
            Informāciju par projektu izņem no portāla InvestEU, ja projekta virzītājs to nav atjauninājis trīs gadus.